b'\n_START_ARTICLE_\nAlmata\n_START_SECTION_\nIstorija\n_START_PARAGRAPH_\n1854\xc2\xa0m. rusai \xc4\x8dia \xc4\xafk\xc5\xabr\xc4\x97 Zailijskoj\xc4\x97s (\xd0\x97\xd0\xb0\xd0\xb8\xd0\xbb\xd0\xb8\xd0\xb9\xd1\x81\xd0\xba\xd0\xbe\xd0\xb5) tvirtov\xc4\x99, 1855\xe2\x80\x931921\xc2\xa0m. miestas buvo \xc5\xbeinomas kaip Vernas (\xd0\x92\xd0\xb5\xd1\x80\xd0\xbd\xd1\x8b\xd0\xb9). Miest\xc4\x85 smarkiai sugriov\xc4\x97 1887\xc2\xa0m. ir 1911\xc2\xa0m. \xc5\xbeem\xc4\x97s dreb\xc4\x97jimai, 1921\xc2\xa0m. potvynis. XX a. 3-ajame de\xc5\xa1imtmetyje Almata tapo dideliu ekonominiu centru, kadangi buvo nutiestas Turkestano-Sibiro gele\xc5\xbeinkelis. 1929\xc2\xa0m. miestas tapo Kazach\xc5\xb3 autonomin\xc4\x97s taryb\xc5\xb3 socialistin\xc4\x97s respublikos sostine, v\xc4\x97liau\xc2\xa0\xe2\x80\x93 Kazachijos TSR, o nuo 1991\xc2\xa0m.\xc2\xa0\xe2\x80\x93 nepriklausomos Kazachijos (Kazachstano) sostine. 1997 metais \xc5\xa1alies sostin\xc4\x97 i\xc5\xa1 Almatos buvo perkelta \xc4\xaf Astan\xc4\x85.\n_START_SECTION_\nLietuvi\xc5\xa1kas pavadinimas\n_START_PARAGRAPH_\nValstybin\xc4\x97 lietuvi\xc5\xb3 kalbos komisija pritar\xc4\x97 Lietuvos Respublikos Ambasados Kazachstano Respublikoje si\xc5\xablymui buvusi\xc4\x85 Kazachstano sostin\xc4\x99 lietuvi\xc5\xa1kai vadinti Almata. Rus\xc5\xb3 kalboje vartotas (i\xc5\xa1 jos patek\xc4\x99s ir \xc4\xaf lietuvi\xc5\xb3 kalb\xc4\x85) dirbtinis dvi\xc5\xbeodis variantas Alma Ata laikomas sovietizmu, o tikrasis istorinis vardas yra Almaty. Lietuvi\xc5\xb3 kalboje patogiau vartoti linksniuojam\xc4\x85 form\xc4\x85\xc2\xa0\xe2\x80\x93 Almata.'